《古意酬到长史溉登琅邪城诗》
南北朝·徐悱

甘泉警烽候，上谷抵楼兰。此江称豁险，兹山复郁盘。

表里穷形胜，襟带尽岩峦。修篁壮下属，危楼峻上干。

登陴起遐望，回首见长安。金沟朝灞浐，甬道入鸳鸾。

鲜车骛华毂，汗马跃银鞍。少年负壮气，耿介立冲冠。

怀纪燕山石，思开函谷丸。岂如霸上戏，羞取路傍观。

寄言封侯者，数奇良可叹。

作者简介：（?—524）南朝梁东海郯人，字敬业。徐勉次子。幼聪敏能文，起家著作佐郎，转太子舍人，掌书记。累迁晋安内史。